Ced Ride

**Ced Ride**, nòmber artístiko di **Cedric Ridderplaat** (☆ 14 di yüli 1944 na Willemstad - † 14 di yüli 2021 na Otrobanda), tabata un kantante, músiko, kompositor, areglista, poeta, outor i pintor di Kòrsou.  Ced Ride tabata mas tantu konosí komo intérprete di e balada kurasoleño. E tabata kanta na idioma Papiamentu i a kosechá fama na e islanan ABC.

## Bida
Ced Ride a nasé den e bario di Cartagena, Otrobanda i tabata e di kuater yu di un famia di 9 yu di Lourdes i Pascual Ridderplaat. Na edat di diesun aña e ta kuminsa kanta den kor di misa bou guia di Richard Simon. Den dekada sesenta di siglo binti e tabata kantante di e bandanan Sonora Antilliana i Estrellas del Caribe. Numbernan mas konosí di Ced Ride tabata entre otro: *Mi Pais*, *Doktor*, *Buchi Fil*, *Kupido*, *Mi'n Ke Bo Mas*, *Mama e flor di mas bunita* (ku Boy Thodé) i *Huntu* (ku George Willems). Na 1973 el a partisipa na e Festival de la Voz y la Cancion na Puerto Rico, unda el a sali ganadó den categoria 'voz' ku e kansion *Let the music play*. El tabata partisipa komo tumbero den e Festival di Tumba i tambe tabata fungi komo maestro di seremonia di e festival na varios okashon durante e añanan setenta. Dia 23 di oktober 2018 Ced Ride a duna un konsierto na okashon di su 60 aniversario komo kantante.

Ced Ride tabata kompone su mesun piesanan. E piesanan tabatin un elemento personal den tur genero di musika. E tabata perkura pa sigui pusha e idioma Papiamentu den su arte, den su músika. Su kansion ‘Navidad sin Padre’ (1965), dediká na su tata defuntu i ku a bira un kantika klásiko pa Pasku, a dun'e fama. Ku su musika e tabata enrikece kultura door di stimula su pueblo i eduka tur generashon riba historia. Entre otro den e piesa *Buchi Fil*, basa riba e poesia "Balada di Buchi Fil" van Pierre Lauffer, e ta konta di sklabitut.

Den su pinturanan Ced Ride a mustra su predilekshon pa e isla di Kòrsou. For di 28 te ku 30 di yüni 2013 el a partisipá, komo un di e 35 artista, na e rekort pa pinta un pintura di mas ku dos kilometer largu ku a tuma lugá na Willemstad. E parti di Ced Ride tabata relashoná prinsipalmente ku abolishon di sklabitut. For di 12 pa 25 di òktober 2018 un seri di pintura di akril a keda presentá den e eksposishon di *Estríktamente Personal* den museo Lanthùis Bloemhof. Den dje, Ced Ride a purba di graba e konsiensia di e eksistensia humano den universo i e diferente nivelnan di consiensia.

Despues di bira malo i interna pa algun dia den kuido intensivo na Curaçao Medical Center (CMC), el a fayesé dia di su kumpleaño, 14 di yüli 2021, alkansando e edat di 77 aña.

## Honor
*  - Promé ganadó di Premio Tambu di Oro (1969) ku e komposishon "Navidad sin Padre"
*  - Di dos lugar riba e "Festival Voz di Oro Antilliano" (1973) ku e numero *If we only have love*.
*  - Premio Cola Debrot (1999) 
*  - Premio José María Heredia (2004), e máksimo distinshon kultural di Santiago de Cuba pa su méritonan komo artista, protektor di kultura antiano i idioma papiamentu, i pa su kontakto kultural ku Cuba.
*  - Tapushi di Oro (2004), otorgá durante e final di e competensia Arte di Palabra
*  – Krus di Mérito Kòrsou (2021)

## Diskografia
### LP's
* *Den Dje - Right In It* (1978)
* *Traces* (1983)
* *Ava & Gabriel* (1990)
* *Ta Yu Kòrsou mi ta* (1998)
* *Maestro Amor* (2008)
* *Biña Mas Bieu Mas Bon*
### CD's
* *Poeta Kanta*